1Umuru’na Yosia wettunna mancaji arunna Yéhuda 8 taunna, namapparéntai ri Yérusalém 31 taung ittana.
2Napogau’i iya pésennangiyéngngi atinna PUWANGNGE; naccowériwi baténa Arung Daud toriyolona, sibawa naturusiwi sininna hukkunna Allataala sibawa sukku.
3Genne’nana 8 taung mancaji arung, ri umuru iya malolo senna’é, mappammulani Yosia massompa ri Allataala iya nasompaé Arung Daud toriyolona. Patattaung rimunrinna mappammulani mancuru’i sining onrong assompang barahalaé, dato’-dato’na Déwi Asyéra, sibawa sining barahala laingngé.
4Iyaro dato’-dato’é sibawa sining barhalaé naancuru’i ana’ buwana Yosia nainappa nampo mennang barubbuna ri yasé’na kuburu’na sining tau iya makkasuwiyangengngéngngi akkarobangeng laowé risining barahalaéro. Mézba-mézba Baal sibawa mézba-mézba dupa iya engkaé kuwaro naruttungngi mennang.
5Nainappa natunu Yosia ri yasé’na mézbaéro buku-bukunna sining imang iya tumaningiyéngngi iyaro sining barahalaé. Nanallalengiwiro naébbui Yéhuda sibawa Yérusalém sitinajai massompa lao ri PUWANGNGE.
6Gau’ iya padaé napogau’ towi ri kota-kotaé sibawa ri daéra-daéra iya ancuru’énna ri daéra Manasyé, Efraim sibawa Siméon, lettu ri Naftali ri manorang.
7Naruttungngi Yosia mézba-mézbaé sibawa dato’-dato’ Asyéra ri sininna Akkarungeng Manorang, nanaancuru’i dato’-dato’é sibawa sininna mézba dupaé. Nainappa lisu Yosia ri Yérusalém.
8Ri taung maseppuloé aruwa apparéntanna Yosia, puranana napépaccingi assompang barahalaé polé ri Bolana PUWANGNGE sibawa sininna wanuwaé, kirinni 3 tau untu’ pédécéngiwi Bolana PUWANG Allataala. Iya tellu tauwéro iyanaritu Safan ana’ Azalya, Maaséya gubernurna Yérusalém, sibawa Yoah ana’ Yoahas, séddiwi pegawé tanré.
9Sining tau Léwi iya monrowangngéngngi Sumpang Bolana PUWANGNGE, mabbéréni lao ri Imang Lompoé Hilkia, dowi iya puraé napaddeppungeng mennang. Iyaro dowié poléi ri tau Efraingngé sibawa Manasyé, sibawa polé ri ra’ya’ laingngé ri Akkarungeng Manorang, enrengngé polé ri ra’ya’ Yéhuda, Bényamin sibawa Yérusalém.
10Nainappa iyaro dowié nabbéréyang Imang Lompo Hilkia lao ri iya tellu tau iya nasuroé jagaiwi appédécéngenna Bolana PUWANG-ngéro. Na mennang mabbéréyangngi iyaro dowié
11lao risining panré ajué sibawa panré bolaé iya harusu’é melli batu sibawa aju untu’ pédécéngiwi sining bola iya puraé naleppessang masolang sining arung Yéhudaé.
12Sining tau iya pogau’éngngi iyaro appédécéngengngé tonget-tongengngi malempu. Rikapalaiwi mennang ri 4 tau Léwi: Yahat sibawa Obaja polé ri appanna Mérari, enrengngé Zakharia sibawa Mésulam polé ri appanna Kéhat. Sining tau Léwi iya macca manengngé macculé kacapi,
13riwéréngngi jamang jagaiwi arakkareng bahab-bahangngé, kapalaiwi pajjamaé ri maddupa-rupang jamang, jamai administrasié sibawa monrowangngi tange’é.
14Wettunna ripassu iyaro dowi sumbangengngé polé ri onrong attaronna, naruntu’ni Hilkia kitta Hukkunna PUWANGNGE, iyanaritu hukkung-hukkung iya nabbéréyangngé Allataala lao ri Musa.
15Makkedani Hilkia lao ri Safan, "Uruntu’i kitta Hukkunna PUWANGNGE ri Bolana PUWANGNGE," nainappa nabbéréyang iyaro kitta’é lao ri Safan.
16Natarimani Safan iyaro kitta’é, nainappa lao ri arungngé sibawa makkeda, "Sininna iya napparéntangngé Datu purani ripogau’.
17Purani riyala dowi iya ritaroé ri Bolana PUWANGNGE sibawa mabbéréyangngi lao risining pajjamaé sibawa sining jennanna."
18Nainappa natambai, "Nawérékka Hilkia iyaé kitta’é." Nainappa nabacangeng Safan arungngé iyaro kitta’é.
19Naéngkalingana lise’na kitta’éro, nasapé-sapé’ni pakéyanna arungngé nasaba messéi.
20Nainappa nabbéréyang arungngé iyaé paréntaé lao ri Hilkia, Ahikam ana’ Safan, Abdon ana’ Mikha, Safan jurutulisi’na wanuwaé, sibawa Asaya ajudanna arungngé,
21"Laono makkutanangekka ri PUWANGNGE sibawa untu’ sining tau iya engkaé mupa ri Israél sibawa Yéhuda passalenna lise’na kitta’éwé. Macayii PUWANGNGE lao ri idi nasaba dé’ napajoppai toriyolota sining parénta iya tarokié ri lalenna."
22Nalaona Hilkia, Ahikam, Abdon, Safan sibawa Asaya méllau panunju riséddié tau makkunrai riyaseng Hulda. Séddiwi nabi iya monroé ri akkampongeng barué ri Yérusalém. Lakkainna riyasengngi Salum ana’ Tikwa, eppona Harhas. Pangurusu’nai pakéyang assompangngé ri Bolana PUWANGNGE. Puranana naéngkalinga Hulda pappakatajanna mennang,
23nasuroni mennang lisu ri arungngé sibawa palettu’i iyaé pasengngé, "Makkedai PUWANGNGE, Allataala iya nasompaé tau Israélié,
24‘Maélo-Ka hukkungngi Yérusalém sibawa sininna pabbanuwana sibawa tanro iya tarokié ri laleng kittaéro iya ribacangengngéngngi arungngé.
25Nasalai-Ka mennang sibawa makkasuwiyangeng akkarobangeng lao ri déwata-déwata laingngé. Sininna iya napogau’é mennang napaénré’i cai-Ku. Macai-Ka lao ri Yérusalém, nadé’na nawedding ripasoro cai-Ku.
26Iyakiya passalenna Arung Yosia, iyanaé pasek-Ku, PUWANG Allataalana Israélié: Purana muwéngkalinga aga iya tarokié ri laleng kitta’éro,
27massesse kaléko sibawa pakariyawai alému riyolo-Ku. Pura-Ka mangancang untu’ hukkungngi Yérusalém sibawa pabbanuwana, iyakiya wettunna muwéngkalinga passalenna angancangek-Kuro teriko sibawa sapé’i pakéyammu tanrang masara. Uwéngkalingani sempajammu,
28rimakkuwannanaro pahukkungenna Yérusalém dé’ Upateppai matu ri wettu tuwomu mupa. Upalaloko maté sibawa damé.’" Nalisuna iyaro sining suroé ri arungngé nanapalettu’i iyaro pasengngé.
29Naobbini Arung Yosia sininna pamimpinna Yéhuda sibawa Yérusalém,
30nainappa lao silaong mennang ri Bolana PUWANGNGE. Nasibawang mennang maccowé towi imangngé, tau Léwié sibawa sininna ra’ya’é, muwi kasiyasié iyaré’ga sugié. Ri yolona maneng mennang, ri seddéna pilar iya ripallaingngé untu’ arungngé, tettongngi arungngé nanabacai sibawa sadda battowa sininna kitta assijancing iya naruntu’é ri laleng Bolana PUWANGNGE. Nainappa arungngé mébbu assijancing sibawa PUWANGNGE untu’ matinulu ri Aléna nenniya pajoppai sibawa sukku ati sibawa sukku nyawana sininna paréntaé sibawa sining hukkungngé, sibawa pennoiwi sara’-sara’na assijancingngé ri yelle’na PUWANGNGE sibawa umma’-Na iya tarokié ri laleng kitta’éro.
31(34:30)
32Sininna tau Bényamingngé sibawa sininna tau laing iya engkaé ri Yérusalém nasuroni majjanci untu’ turusiwi assijancingngéro. Nanaturusini sining taunna Yérusalém peraturang-peraturangngé ri laleng assijancingngéro, iyanaritu assijancinna mennang sibawa Allataalana toriyolona.
33Sining barahala iya mappakaciddi-ciddi’é, iya engkaé risining onrong iya muttama’é ri daérana tau Israélié, naancuru maneng Arung Yosia. Nainappa naharuskang ra’ya’na massompa lao ri PUWANGNGE, Allataalana toriyolona. Na ri wettu tuwona mupa Yosia, tette’i ra’ya’é matinulu lao ri PUWANGNGE.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn unk bug_Latn bug_Latn